text: Aabenraa støtter kaserne
  13 januar 2013 kl. 10.18
  I denne weekend har Sønderborg Kasernes Venner været i Aabenraa Kommune. På få timer lørdag formiddag, fik gruppen mange hundrede underskrifter og folk i Aabenraa viste deres store sympati for støttegruppens forehavende.
  Ultimo november blev der blandt partierne på Christiansborg indgået et forlig om forsvarets forhold i en række år frem. Det eneste der ikke blev besluttet, og som stadig er uafklaret, er en plan for hvilke kaserner og øvrige etablissementer, der skal lade livet. En afgørelse herom træffes primo 2013.
  At nedlægge Sønderborg Kaserne, vil dog være et fejlgreb af dimensioner, mener Sønderborg Kasernes Venner.
  Intet andet sted i Danmark, nyder en garnison tilsvarende stor folkelig opbakning. Interesse for og støtten til egnens kaserne er helt uovertruffen. Alene i månederne før jul samlede støttegruppen ca. 23.000 underskrifter ind til bevarelsen af kasernen.
  Indtil afgørelsen træffes i løbet af 2013, vil man i hele det syd sønderjyske område til stadighed se Støttegruppens iøjnefaldende rød-orange jakker i gadebilledet.
  